Kivimäe põhikool
**Kivimäe** on asum Tallinnas Nõmme linnaosas. Asum piirneb Hiiu, Nõmme ja Pääsküla asumiga. Kivimäe asumi pindala on 2,22 km2.

Piirkond on nime saanud Tallinna–Keila raudtee ehitamisel kaevatud künnise (kivimäe) järgi.

Asumi territoorium
------------------

Kivimäe asumi territooriumi piir kulgeb põhjas mööda endist Tallinna Teraviljasaaduste Kombinaadi maa-ala. Kirdesse liikudes mööda Lauliku tänavat ületab Pärnu maantee ja suundub edasi Valve tänavale, kus ületab Tallinna–Keila raudtee, kuni ristub Põllu tänavaga. Põllu tänavalt kulgeb piir Sanatooriumi tänavale, läbib Sanatooriumi pargi, ületab Sihi tänava ning ristub Vabaduse puiesteega. Ületanud puiestee, kulgeb Pääsküla raba poole mööda Ugala tänavat, ristudes Taara, Vanemuise ja Ilmarise tänavaga. Seejärel pöördub piir läände, kulgedes mööda Pääsküla raba, kuni ristub Sõbra tänavaga. Pööranud loodesse, kulgeb asumi piir piki Sõbra tänavat Raudtee tänavani ning ületab uuesti Tallinna–Keila raudtee. Seejärel liigub mööda Edela, Vesikaare, Varbola, Lauliku ja Särje tänavat, kuni jõuab jälle Tallinna Teraviljasaaduste Kombinaadi maa-alale.

Algne asumikeskus Kivimäe raudteepeatuse ümber on tänaseks kandunud Vabaduse puiestee ja Jannseni tänava nurgale (kaubamaja, apteek). Uute kaubanduspindade rajamine on toimunud Pärnu maantee Laane tänava ja Kivimäe tänava piirkonnas. Asum kuulub valdavalt miljööväärtuslikku elamupiirkonda.

Ajalugu
-------

Kivimäe saun Sihi tänav 122. Hoone vundament valmis juba 1940. aastal, saun avati 1959 ja lõpetas tegevuse 2011
Vähe asustatud piirkond Hiiu ja Pääsküla vahel osutus soodsaks kohaks raviasutustele. Nõmme Rinnalaste ja Emade Kodu asus Laste tänaval (1925), tuberkuloosisanatoorium Põllu tänaval (1926) ning sõjaväesanatoorium Lauliku ja Särje tänava vahel (1938). 1920. aastate keskel rajati tänavavõrk ja raudteepeatus. 1930 valmis Lauliku tänaval pritsimaja, kus tegutses Nõmme VTÜ III pritsijaoskond. 1932 alustas tegevust kohalik postiagentuur ja 1940 apteek. Seltsielu edendas enne sõda Nõmme-Kivimäe Kaunistamise ja Heakorra Selts Mändla. Seltsi eestvõttel rajati Kandle tänava lõppu Pääsküla raba äärde rahvapark näitelavaga.

Ajaloolised rajatised asumis
----------------------------

Kivimäe Haigla peahoone Põllu tänav 63. Valmis aastal 1926
### Pääsküla kaitsepositsiooni 12-tolline tagalapatarei (1913–1916)

Põllu, Jannseni, Künni ja Olevi tänava vahelisele metsaalale jääb Peeter Suure Merekindluse Maarinde positsiooni nr 6 patarei. Tänaseks on säilinud suurtüki ümmargune betoonalus koos jämedate poltidega. Samas asus ka kelder-moonaladu, mis on nüüdseks likvideeritud.

### Kivimäe Haigla (sanatoorium tiisikeridele, 1926)

Uusklassitsistlik sanatooriumihoone (arhitekt Erich Jacoby) Põllu tänav 63 valmis 1926. aastal. Vabariikliku Tuberkuloositõrje Dispanseri õigusjärglane Kivimäe Haigla lõpetas tegevuse 2001. aastal. Hoone on arhitektuurimälestisena kaitse alla võetud, kuid edasine saatus on ebaselge. 1938. avati Kivimäel, Kivimäe tänav 27 ka arhitekt Alfred Kehva projekteeritud hoones sõjaväesanatoorium.

### Kivimäe jaamahoone (1938)

1937. aasta lõpuks valmis Kivimäe raudteepeatuses Hendrik Otloodi projekti järgi silikaattellistest Kivimäe jaamahoone (Raudtee tänav 97a), mis on 1997. aastal tunnistatud kultuurimälestiseks. 2003. aasta veebruaris avati hoones kuni kuueaastaste laste sisemänguväljak: Nõmme lastemängujaam.

### Arhitektuuriväärtuslikud hooned

* Jannseni tänav 22 ja 23
* Kivimäe tänav 16
* Kõla tänav 4
* Lauliku tänav 4
* Pärnu maantee 355 ja 416
* Raudtee tänav 128 ja 130
* Sihi tänav 135 / Sanatooriumi tänav 4
* Sanatooriumi tänav 22
* Taara tänav 19 / Sulevi tänav 10
* Taara tänav 25b / Kandle tänav 11
* Värsi tänav 7 ja 19

Mälestuskivi Voldemar Pansole. Pärnu maantee 361

Huvitavaid objekte ja vaatamisväärsusi
--------------------------------------

Ühekorruselises majas Pärnu maantee 361 elas lavastaja ja teatripedagoog Voldemar Panso. Maja ette on paigutatud mälestuskivi. Kivimäe raudteepeatuse lähedal Raudtee 120 maja on olnud elukohaks kirjanikele Jaan Kärnerile ja 1945. aastal ka Hugo Raudsepale. Aastail 1940–1955 elas Põllu tänav 98 kunstnik, kirjanik ja muuseumitöötaja Aleksander Tassa.

Elanikkond
----------

| Aasta | Arvestuslik rahvaarv |
| --- | --- |
| 2018 | 4856 |
| 2017 | 4809 |
| 2016 | 4861 |
| 2015 | 4872 |
| 2014 | 4936 |
| 2013 | 4813 |
| 2012 | 4784 |
| 2011 | 4736 |

2016. aastal moodustasid 0–17-aastased asumi elanikkonnast 18–22%, üle 68-aastased 10–19%. Eestlaste osakaal asumi elanikkonnas jäi 80–100% vahele.

Haljastus
---------

Looduslik roheala jääb asumi põhja- ja lõunaossa. Hommiku ja Lauliku tänava vahel on umbes 4 ha suurune metsaala, kus dominantpuuliik on mänd. Lõuna suunal peale Ilmarise tänavat algab Pääsküla raba. Parkmetsadest Sanatooriumi park paikneb asumi idapiiril – Põllu, Sanatooriumi ja Sihi tänava vahel. Piirkonna keskosa ilmestab palu- ja nõmmemännikuga Jannseni puiestik (6 ha).

Ühistranspordiühendus
---------------------

Kivimäe raudteepeatus
Asumisse jääb Kivimäe raudteepeatus, mis asub laiarööpmelise Tallinna–Keila raudtee ääres 10 km kaugusel Balti jaamast.

Tallinna bussiliinidest sõidab mööda Pärnu maanteed buss nr 27 (Harkujärve – Laagri alevik). Maanteele jäävad bussipeatused Kivimäe jaam ja Laane. Vabaduse puiesteel sõidavad bussiliinid 14 (Vana-Pääsküla – Viru keskus), 18 (Laagri – Viru keskus) ja 18A (Urda – Viru Keskus), mis peatuvad Hõimu ja J. V. Jannseni peatuses.

Turvalisus ja korrakaitse
-------------------------

2000. aastal alustas Kivimäe asumis tegevust Eesti Naabrivalve esimene sektor. 2003. anti Kivimäe II naabrivalve sektorile auhind "2002. aasta parim naabrivalve sektor".

2009. aastal oli asumis 7 sektorit:

* **Kivimäe I sektor** (loodud 2000) hõlmab Valve, Kivimäe, Raudtee ja Pärnu mnt tänava maju (41).
* **Kivimäe II sektor** (2001) hõlmab Päikese pst, Toome pst, Palu ja Suvila tänava maju (35).
* **Kivimäe III sektor** (2003) hõlmab Kivimäe, Liiviku ja Lauliku tänava maju (18).
* **Sulevi sektor** (2003) hõlmab Sulevi, Laulu, Taara ja Vanemuise tänava maju (21).
* **Väljaku sektor** (2004) hõlmab Kaevu ja Sihi tänava maju (14).
* **Raudtee sektor** (2004) hõlmab Raudtee tänava maju (13).
* **Uku sektor** (2005) hõlmab Sulevi, Uku, Ugala ja Taara tänava maju (26).

Ettevõtlus
----------

Jannseni kaubamaja. Vabaduse puiestee 128
Suurim tööandja on auto-kaubaveoettevõte **Koskel AS** (Kivimäe tänav 20), kus on 26–50 töötajat.

### Jannseni kaubamaja

Jannseni kaubamaja asub aadressil Vabaduse puiestee 128. Kaubamajas on toidu- ja kodukaupade pood ning ilusalong.  2019. aastal kauplusehoone esimene korrus rekonstrueeriti ilma juurdeehitusteta ning toidu- ja kodukaupade poodi hakkas pidama Leedu ettevõte Maxima. 

### Kivimäe saun

Kivimäe saun asub Sihi tänav 122. Kolmekorruseline hoone (1700 m²) avati 1959. aastal ja algselt ehitati see radiatsioonivarjendiks.

Lasteaiad ja koolid
-------------------

Tallinna Muusikakeskkool, Vabaduse puiestee 130
Kivimäe asumisse jääb kolm eesti õppekeelega munitsipaallasteaeda. Tallinna Lasteaed Mikumanni asub aadressil Ilmarise 17. Asutuses tegutseb kolm vanuserühma. Tallinna Lasteaed Nõmmekannike asub Vabaduse puiestee 135a. Asutuses tegutseb viis vanuserühma. Tallinna Lauliku Lasteaed asub aadressil Kivimäe 17. Asutuses tegutseb kuus vanuserühma.

Eesti õppekeelega munitsipaalkool Tallinna Kivimäe Põhikool asukohaga Leegi tänav 14 asub kohe naaberasumi Pääsküla piiril (piir jookseb mööda Varbola tänavat). Tallinna Kivimäe Põhikool asutati aastal 1932. ning ehitati Friedrich Wendachi projekti järgi. 1961. aastal valmis kooli kõrvale uus hoone algklasside jaoks. Koolis õpib 355 õpilast.

Eesti õppekeelega Tallinna Muusikakeskkool asub aadressil Vabaduse puiestee 130. Tallinna Muusikakeskkool on ainus õpilasi muusikalisele kõrgharidusele ettevalmistav riiklik kool Eestis. Koolis õpib 294 õpilast. Kivimäele koliti 1970. aastatel. Kooli tegevus lõpetatakse 2022. aastal, sest 1. septembrist 2022 peaks Tallinna Muusikakeskkooli, Tallinna Balletikooli ja Georg Otsa nimelise Tallinna Muusikakooli liitmise tulemusel alustama Tallinna kesklinnas aadressil Pärnu maantee 59 tegevust uus kool – Tallinna Muusika- ja Balletikool.

Kool loodi 2013. aastal 33 õpilasega. 2020. aastal õppis koolis 335 last. 2022. aastal valmis Püha Johannese kooli uus hoone aadressil Kivimäe 25. See on projekteeritud keskkoolina 630 õpilasele. Tegemist on kristliku erakooliga, mis on seotud Moskva Patriarhaadi Eesti Õigeusu Kirikuga, täpsemalt Nõmme Ristija Johannese kirikuga. Kool on eesti õppekeelega, kuid vene emakeelega õpilastele võimaldatakse vene pärimusõpetust. Koolis algab juba esimesest klassist inglise keele süvaõpe õde Mary Venardi keelekümblusmeetodil. Tartu Luterliku Peetri kooli, Rakvere Waldorfkooli jt eeskujul on ka Püha Johannese koolil koduõppeosakond. Kooli direktor on Liivika Simmul.

Asutused asumis
---------------

* Hotell Kannike, Vabaduse puiestee 108 – võõrastemaja
* Jannseni apteek, Jannseni tänav 37 – kuulub Apotheka ketti
* Kase & Michelsoni loomakliinik OÜ, Laulu tänav 6 – veterinaaria
* Nõmme Loomakliinik OÜ, Pärnu maantee 434 – veterinaaria
* Purde Haljastus OÜ, Jannseni tänav 31 – haljastustööd
* Päikesetiib OÜ, Jannseni tänav 33 – lillede ja taimede jaemüük
* Silva kodumajutus, Laulu tänav 14 – võõrastemaja
* Sõbra Spordihoone, Sõbra tänav 61 – võimla, jõusaal

Kivimäe asumi tänavad
---------------------

Kivimäe asumi asuvate ja asumit läbivate tänavate nimed läbi aegade

| Praegune nimi | 1945.–1990. aastad | 1940–1941 | 1920.–1930. aastad | Enne 1922/1925 |
| --- | --- | --- | --- | --- |
| Edela tänav | Edela tänav | Edela tänav | Edela tänav (1927) |  |
| Hallikivi tänav | Hallikivi tänav | Hallikivi tänav | Hallikivi tänav (1927) | Hallikiviraba tänav (1919) |
| Hommiku tänav | Hommiku tänav | Haki tänav | Hommiku tänav (1925) | Неммеская ул. (Nõmme tänav) |
| Hõimu tänav | Hõimu tänav | Hõimu tänav | Hõimu tänav (1927) |  |
| Ilmarise tänav | Ilmarise tänav (1952) |  |  |  |
| Jannseni tänav | J. V. Jannseni tänav | Eduard Vilde tänav | J. V. Jannseni tänav (1924) |  |
| Kalevala tänav | Kalevi tänav, Kalevala tänav (1959) | Lutsu tänav | Kalevi tänav (1927) |  |
| Kandle tänav | Kandle tänav | Kandle tänav | Kandle tänav (1927) |  |
| Kivimäe tänav | Kivimäe tänav | Kivimäe tänav | Kivimäe tänav (1927) |  |
| Koidiku tänav (2001) |  |  |  |  |
| Kruusa tänav | Kruusa tänav | Kallaku tänav | Kruusa tänav (1927) |  |
| Kõla tänav | Kõla tänav | Kõla tänav | Kõla tänav (1927) |  |
| Künni tänav | Sakala tänav, Künni tänav (alates 1960) | Ugala tänav | Sakala tänav (1927) |  |
| Laane tänav | Laane tänav | Ahvena tänav | Laane tänav (1927) |  |
| Lauliku tänav | Kreutzwaldi tänav, Lauluisa tänav (1959), Lauliku tänav (1960) | Nikolai Triigi tänav | Kreutzwaldi tänav (1927) | Петровская ул (Peetri tänav), Plangu tänav |
| Laulu tänav | Laulu tänav | Laulu tänav | Laulu tänav (1927) |  |
| Leegi tänav | Leegi tänav | Loite tänav | Leegi tänav (1927) | Екатерининская ул (Kadri tänav) |
| Liiviku tänav | Linda tänav, Tuuslari tänav (1959), Liiviku tänav (1960) | Salme tänav | Linda tänav (1927) |  |
| Mesila tänav | Mesila tänav | Mesila tänav | Mesila tänav (1925) | Сергеевская ул. (Sergejevi tänav, 1915) |
| Olevi tänav, Olevi põik | Olevi tänav | Olevi tänav | Olevi tänav (1927) |  |
| Plangu tänav (2001) |  |  |  |  |
| Põllu tänav, Põllu põik | Põllu tänav, Põllu põik (1952) | Põllumehe tänav | Põllu tänav | Põllu tänav (1919) |
| Pärnu maantee | Pärnu maantee | Pärnu maantee | Suur-Pärnu maantee, Pärnu maantee (1937) | Suur-Pärnu maantee |
| Raudtee tänav | Raudtee tänav | Veo tänav | Raudtee tänav (1922) | Raua tänav (1919) ja Siini tänav |
| Sanatooriumi tänav | Vaikne tänav, Sanatooriumi tänav (1958) | Varju tänav | Vaikne tänav (1927) |  |
| Sihi tänav | Pikk tänav, Sihi tänav (1959) | Lomonossovi tänav | Pikk tänav | Pikk tänav (1919) |
| Sulevi tänav | Sulevi tänav | Sulevi tänav | Sulevi tänav (1927) |  |
| Sõbra tänav, Sõbra põik | Sõbra tänav | Sõbra tänav | Sõbra tänav (1927) |  |
| Särje tänav | Särje tänav | Särje tänav | Särje tänav (1927) |  |
| Taara tänav | Taara tänav | Taara tänav | Taara tänav (1927) |  |
| Tungla tänav | Sõpruse tänav (1952), Tungla tänav (1958) |  |  |  |
| Ugala tänav | Endla tänav (1958), Ugala tänav (1960), Hans Leberechti tänav (1960–1990) | Looga tänav | Osa Kaare tänavast (1927), Endla tänav (1937) |  |
| Uku tänav (1987) |  |  |  |  |
| Vabaduse puiestee | Vabaduse puiestee | 21. Juuni puiestee | Vabaduse puiestee (1927) | Ehitati Peeter Suure Merekindluse raudteetammile |
| Valve tänav | Valve tänav | Valve tänav | Valve tänav (1927) |  |
| Vanemuise tänav, Vanemuise põik | Vanemuise tänav, Vanemuise põik (1952) | Vanemuise tänav | Vanemuise tänav (1927) |  |
| Varbola tänav | Kungla tänav, Varbola tänav (1959) | Koha tänav | Kungla tänav |  |
| Vesikaare tänav | Loode tänav, Vesikaare tänav (1959) | Loo tänav | Loode tänav (1927) |  |
| Voolu tänav | Voolu tänav | Külvi tänav | Voolu tänav (1927) |  |
| Värsi tänav | Lydia Koidula tänav, Tähelennu tänav (1959), Värsi tänav (1960) | Juhan Liivi tänav | Lydia Koidula tänav | Lydia Koidula tänav (1920) |

Galerii
-------

* Postkaart Nõmme sanatooriumistPostkaart Nõmme sanatooriumist
* Postkaart Nõmme sanatooriumistPostkaart Nõmme sanatooriumist
* Postkaart Nõmme sanatooriumistPostkaart Nõmme sanatooriumist
* Nõmme supelasutusNõmme supelasutus

Vaata ka
--------

* Kivimäe raamatukogu

Viited
------

1. 1 2 3  Tallinn arvudes 2017, Tallinna Linnavalitsus, Tallinn 2017
2. ↑  "TALLINN ARVUDES 2018". TALLINNA LINNAVALITSUS. 1.08.2018. Vaadatud 18.10.2023.
3. ↑  Tallinn : entsüklopeedia. 1. A-M / (peatoimetaja Jaan Tamm ; märksõnastiku koostaja Robert Nerman ; eessõna: Hardo Aasmäe). Tallinn : Eesti Entsüklopeediakirjastus, 2004. Lk 214–216
4. ↑  2.2.5. Kivimäe.[*alaline kõdulink*] Nõmme linnaosa üldplaneering. Tallinn 2009. Lk 29–31
5. ↑  Leho Lõhmus. Nõmme ajalugu 2006. Lk 138–139
6. ↑  Pääsküla kaitsepositsiooni 12 tolline tagalapatarei (1913–1916) Kultuurimälestiste riiklik register
7. ↑  Leho Lõhmus. Nõmme. Jalutaja teejuht, lk 62
8. ↑  Sanatooriumihoone Põllu t. 63, 1926, 1931. a. Kultuurimälestiste riiklik register
9. ↑  Kivimäe Haigla lõpetamine. Sotsiaalministri 30. augusti 2001. a määrus nr 90
10. ↑  Nõmme algatab nukralt seisva Kivimäe haigla üle menetluse.[*alaline kõdulink*] Kalev.ee, 29. detsember 2008
11. ↑  Ajatu väärtusega eksklusiivsed kodud Nõmmel
12. ↑  Leho Lõhmus. Nõmme läbi aegade. Nõmme Linnaosa Valitsus. 2001. Lk 133
13. ↑  Kivimäe jaamahoone, 1938. a. Kultuurimälestiste riiklik register.
14. ↑  Nõmmel uus sisemänguväljak. / Pealinnaleht, 07. veebruar 2003
15. ↑  Nõmme Lastemängujaam (Kivimäe jaamahoones). Mistoimub.ee
16. ↑  Lisa 3. Arhitektuuriväärtuslikud hooned Nõmme linnaosa ehitusmääruse kinnitamine, 28. oktoober 2004 (Tallinna kultuuriväärtuste ameti andmed).
17. ↑  Leho Lõhmus. Nõmme. Jalutaja teejuht, lk 76
18. ↑  Karl Laane. Tallinna kultuuriloo radadel. Tallinn 1974, lk 76–77
19. ↑  Tallinn arvudes 2011, Tallinna Linnavalitsus, Tallinn 2011, lk 153
20. ↑  Tallinn arvudes 2012, Tallinna Linnavalitsus, Tallinn 2012, lk 155
21. ↑  "TALLINN ARVUDES 2018". TALLINNA LINNAVALITSUS. 1.08.2018. Vaadatud 18.10.2023.
22. ↑  Tallinn arvudes 2016, Tallinna Linnavalitsus, Tallinn 2016, lk 37-38
23. ↑  4.10.4.6. Nõmme. Tallinna haljastuse arengukava.
24. ↑  "Tallinna ja Harjumaa elektriraudtee: Kivimäe". Originaali arhiivikoopia seisuga 16. aprill 2009. Vaadatud 7. septembril 2009.
25. ↑  "Kivimäe jaam. Sõiduplaanid". Originaali arhiivikoopia seisuga 5. oktoober 2013. Vaadatud 7. septembril 2009.
26. ↑  "Laane. Sõiduplaanid". Originaali arhiivikoopia seisuga 5. oktoober 2013. Vaadatud 7. septembril 2009.
27. ↑  "Hõimu. Sõiduplaanid". Originaali arhiivikoopia seisuga 5. oktoober 2013. Vaadatud 7. septembril 2009.
28. ↑  "J.V.Jannseni. Sõiduplaanid". Originaali arhiivikoopia seisuga 5. oktoober 2013. Vaadatud 7. septembril 2009.
29. ↑  Nõmmel alustab tegevust esimene naabrivalverühm. / Õhtuleht, 14. aprill 2000
30. ↑  Eelmise aasta parimaks valiti Kivimäe II Naabrivalve Sektor. MTÜ Eesti Naabrivalve 04. mai 2003
31. ↑  Nõmme linnaosa. MTÜ Eesti Naabrivalve
32. ↑  Koskel AS koduleht[*alaline kõdulink*]
33. ↑  "Ettevõtte otsing". Originaali arhiivikoopia seisuga 6. märts 2010. Vaadatud 11. detsembril 2009.
34. ↑  Tuuli Aug. Nõmme Jannseni kaubamaja võib saada hiiglasliku juurdeehituse. / Eesti Päevaleht, 10. juuli 2009
35. ↑  Tuuli Aug. Nõmme Jannseni kaubamaja võib peagi saada mahuka juurdeehituse. / Eesti Päevaleht, 11. juuli 2009
36. ↑  Avo Suurvärav. Nõmme saunad. / Videvik, Nr 13 (810) 29. märts 2007.
37. ↑  Dannar Leitmaa. Ajahambast puretud Kivimäe saun ootab kannatamatult remonti. / Eesti Päevaleht, 12. mai 2008.
38. ↑  "Tallinna Lasteaed Mikumanni". Originaali arhiivikoopia seisuga 9. august 2009. Vaadatud 10. detsembril 2009.
39. ↑  Tallinna Lasteaed Mikumanni. Tallinna Haridusasutused
40. ↑  "Tallinna Lasteaed Nõmmekannike". Originaali arhiivikoopia seisuga 25. november 2009. Vaadatud 10. detsembril 2009.
41. ↑  Tallinna Lasteaed Nõmmekannike. Tallinna Haridusasutused
42. ↑  Tallinna Lauliku Lasteaed
43. ↑  Tallinna Lauliku Lasteaed. Tallinna Haridusasutused
44. ↑  Tallinna Kivimäe Põhikooli koduleht
45. ↑  "Tallinna haridusasutuste teatmik".
46. ↑  Kooli ajalugu. Tallinna Muusikakeskkool
47. ↑  "Ruth Opmann: muusika- ja balletikool luuakse veel sel aastal".
48. ↑  "Püha Johannese kool ehitab Kivimäele enda koolimaja".
49. ↑  "Püha Johannese kooli koduleht".
50. ↑  Nõmme ja tema tänavad (Leho Lõhmus). Nõmme tänavalood : tänavalugude kogumine ja säilitamine. Nõmme muuseum 2006–2007. / Koostaja Piret Loide. Tallinn : Nõmme Linnaosa Valitsus, 2007. Lk 12–23
51. ↑  Tallinna tänavad linnaosade kaupa. 12. jaanuar 2009

Kirjandus
---------

* Leho Lõhmus. Kivimäe – sanatooriumide ja koolide linnaosa. Õhtuleht, 22. september 1995.

Välislingid
-----------

* Kivimäe ajaloost. Nõmme veebileht.

Tallinna väike vapp
Tallinna linnaosad ja asumid

**Linnaosad:**  Haabersti linnaosa **·**  Kesklinna linnaosa **·**  Kristiine linnaosa **·**  Lasnamäe linnaosa **·**  Mustamäe linnaosa **·**  Nõmme linnaosa **·**  Pirita linnaosa **·**  Põhja-Tallinna linnaosa
**Asumid (allasumid):** Aegna **·**  Astangu **·**  Haabersti **·**  Hiiu **·**  Iru **·**  Juhkentali **·**  Järve **·**  Kadaka **·**  Kadriorg **·**  Kakumäe **·**  Kalamaja **·**  Karjamaa (Hundipea) **·**  Kassisaba **·**  Katleri **·**  Keldrimäe **·**  Kelmiküla **·**  Kitseküla **·**  Kivimäe **·**  Kloostrimetsa **·**  Kompassi **·**  Kopli **·**  Kose (Kose-Kallaste **·**  Lükati **·**  Varsaallika) **·**  Kuristiku **·**  Kurepõllu **·**  Laiaküla **·**  Lepiku **·**  Laagna **·**  Laagri **·**  Liiva **·**  Lilleküla (Lille **·**  Mooni **·**  Linnu **·**  Marja) **·**  Loopealse **·**  Luite **·**  Maakri **·**  Maarjamäe **·**  Merimetsa **·**  Merivälja **·**  Mustakivi **·**  Mustamäe **·**  Mustjõe **·**  Mõigu **·**  Mäeküla **·**  Mähe (Kaasiku **·**  Mähe aedlinn) **·**  Männiku **·**  Nõmme **·**  Pae **·**  Paevälja (Paekalda) **·**  Paljassaare **·**  Pelgulinn **·**  Pelguranna **·**  Pirita **·**  Pääsküla (Vana-Pääsküla) **·**  Priisle **·**  Pikaliiva (Vikimõisa) **·**  Raua **·**  Raudalu (Raku) **·**  Rahumäe **·**  Rocca al Mare **·**  Sadama **·**  Seli **·**  Siili **·**  Sibulaküla **·**  Sõjamäe (Sõstramäe) **·**  Sikupilli **·**  Sitsi **·**  Sääse **·**  Südalinn **·**  Tatari **·**  Tondi **·**  Tiskre **·**  Tõnismäe **·**  Torupilli **·**  Tondiraba **·**  Uuslinn **·**  Uus Maailm **·**  Vismeistri **·**  Vanalinn (All-linn **·**  Toompea) **·**  Vana-Mustamäe **·**  Veerenni **·**  Veskimetsa **·**  Väike-Õismäe (Järveotsa) **·**  Väo **·**  Õismäe **·**  Ülemistejärve **·**  Ülemiste